
[bookmark: TextBodyBegin]Europski parlament,
–	uzimajući u obzir Ugovor o Europskoj uniji (UEU) i Ugovor o funkcioniranju Europske unije (UFEU), a posebno njihove odredbe o području slobode, sigurnosti i pravde,
–	uzimajući u obzir Povelju Europske unije o temeljnim pravima, a posebno njezine članke o ljudskom dostojanstvu, pravu na život, slobodi izražavanja, pravima žrtava i zaštiti osobnih podataka,
–	uzimajući u obzir strategije Europske unije za borbu protiv droga i najnoviju verziju te strategije, objavljenu zajedno s akcijskim planom Europske unije za borbu protiv trgovine drogom za razdoblje 2026.-2030.,
–	uzimajući u obzir rad Horizontalne radne skupine Vijeća za droge, osnovane 1997., koja je odgovorna za koordinaciju djelovanja Europske unije u području borbe protiv droga,
–	uzimajući u obzir izvješća i analize Agencije Europske unije za droge (EUDA), a posebno Europsko izvješće o drogama za 2025.,
–	uzimajući u obzir pokretanje Europske koalicije protiv droga, koja okuplja više od 40 zemalja i čiji je cilj jačanje međunarodne suradnje u borbi protiv trgovine drogom,
–	uzimajući u obzir rad Skupine Pompidou Vijeća Europe na politikama u području droga i prevencije,
–	uzimajući u obzir Konvenciju Ujedinjenih naroda protiv nezakonite trgovine opojnim drogama i psihotropnim tvarima iz 1988. i djelovanje Ureda Ujedinjenih naroda za droge i kriminal (UNODC),
–	uzimajući u obzir Konvenciju UN-a protiv transnacionalnog organiziranog kriminala, potpisanu u Palermu 2000., i njezine protokole te Konvenciju UN-a protiv korupcije,
–	uzimajući u obzir različite mjere koje su europska i međunarodna tijela poduzela radi sprečavanja pranja novca i financiranja organiziranog kriminala te borbe protiv njih,
–	uzimajući u obzir Direktivu 2012/29/EU Europskog parlamenta i Vijeća od 25. listopada 2012. o uspostavi minimalnih standarda za prava, potporu i zaštitu žrtava kaznenih djela[footnoteRef:1], [1:  	SL L 315, 14.11.2012., str. 57., ELI: http://data.europa.eu/eli/dir/2012/29/oj.] 

–	uzimajući u obzir Međunarodnu konvenciju o pravima djeteta, koju je Opća skupština UN-a usvojila 20. studenoga 1989.,
–	uzimajući u obzir Rezoluciju Europskog parlamenta od 11. lipnja 2013. o organiziranom kriminalu, korupciji i pranju novca[footnoteRef:2], [2:  	SL C 65, 19.2.2016., str. 16.] 

–	uzimajući u obzir predanost europskih tijela borbi protiv trgovine drogom, posebno EUDA-e, Europola i Eurojusta,
–	uzimajući u obzir zakonodavni paket Europske unije za sprečavanje pranja novca i borbu protiv financiranja terorizma iz 2024., uključujući u prvom redu Uredbu (EU) 2024/1624[footnoteRef:3], Direktivu (EU) 2024/1640[footnoteRef:4] i osnivanje Tijela za sprečavanje pranja novca (AMLA), [3:  	SL L, 2024/1624, 19.6.2024., ELI: http://data.europa.eu/eli/reg/2024/1624/oj.]  [4:  	SL L, 2024/1640, 19.6.2024., ELI: http://data.europa.eu/eli/dir/2024/1640/oj.] 

–	uzimajući u obzir Direktivu (EU) 2024/1712 Europskog parlamenta i Vijeća od 13. lipnja 2024. o izmjeni Direktive 2011/36/EU o sprečavanju i suzbijanju trgovanja ljudima i zaštiti njegovih žrtava[footnoteRef:5], [5:  	SL L, 2024/1712, 24.6.2024., ELI: http://data.europa.eu/eli/dir/2024/1712/oj.] 

–	uzimajući u obzir rad Foruma civilnog društva o drogama i njegova ogranka mladih,
–	uzimajući u obzir osobito kritičnu situaciju u najudaljenijim regijama,
–	uzimajući u obzir knjigu koju je objavio aktivist u području borbe protiv droge Amine Kessaci naslovljenu Marseille, essuie tes larmes (Marseille, obriši suze) i njegove pozive na borbu protiv trgovine drogom i građansku reakciju,
–	uzimajući u obzir članak 136. stavak 2. Poslovnika,
A.	budući da je dvadesetogodišnji Mehdi Kessaci, francuski državljanin, policiji nepoznat osim po tome što se prijavio za mjesto policijskog službenika, ubijen 13. studenog 2025. u Marseilleu, usred bijela dana i nasred ulice, u kontekstu nasilja povezanog s trgovinom drogom, što upućuje na sve veću brutalnost kriminalnih mreža te na izravne posljedice takvog nasilja na obitelji i lokalne zajednice; 
B.	budući da je Mehdi Kessaci bio brat Amina Kessacija, aktivista u području borbe protiv trgovine drogom, autora i ličnosti poznate po svojim naporima u mobilizaciji građana protiv organiziranog kriminala; budući da je njegovo ubojstvo sigurno bila posljedica navedene obiteljske veze; budući da to ubojstvo predstavlja izravan napad na slobodu izražavanja i da se sumnja da je dio metode zastrašivanja koja podsjeća na prakse organiziranih mafijaških mreža; budući da je taj zločin doveo do građanske reakcije na nacionalnoj razini i da se diljem zemlje okupilo 10 000 ljudi kako bi poduprli Amina Kessacija i njegovu obitelj te stali u zaštitu demokracije, slobode izražavanja i vladavine prava;
C.	budući da je to ubojstvo dio niza slučajeva nasilja povezanih s drogama u Marseilleu, u kojima su 2024. usmrćene 24 osobe, a 2023. njih 49, i pri kojima udio stradalih maloljetnika i nedužnih osoba raste; budući da ta pošast pogađa brojne europske gradove i ugrožava socijalnu koheziju, zdravlje i sigurnost građana te vladavinu prava; budući da je stanje u najudaljenijim regijama osobito kritično, s gotovo 90 ubojstava povezanih s drogom zabilježenih samo na Guadeloupeu i Martiniqueu 2025.;
D.	budući da je trgovina drogom jedna od najtežih prijetnji unutarnjoj sigurnosti Europske unije jer potiče organizirani kriminal, nasilje i korupciju te s obzirom na to da je, prema podacima Europola, gotovo 50 % najopasnijih europskih kriminalnih mreža uključeno u trgovinu drogom, a da se više od trećine njih isključivo bavi tom vrstom trgovine;
E.	budući da se nasilje povezano s trgovinom drogama u Europi posljednjih godina intenziviralo, pri čemu zločinačka udruženja sve češće upotrebljavaju vatreno oružje, i s obzirom na to da je u prosjeku 28 % zapljena vatrenog oružja u Europi povezano s trgovinom drogom, što je dokaz izravne veze između trgovine drogom i ozbiljnih prijetnji javnoj sigurnosti;
F.	budući da su proizvodnja i konzumacija droga te trgovina drogama u Europskoj uniji u naglom porastu te da su dosegle dosad nezabilježene razine; budući da su prema podacima EUDA-e 2023. u Uniji zaplijenjene 752 tone kanabisa i 419 tona kokaina, a da je 2,7 milijuna mladih odraslih osoba, u dobi od 15 do 34 godine, izjavilo je da je u protekloj godini konzumiralo te droge; budući da se svake godine u Uniji uništi gotovo 500 laboratorija za sintetičke droge, a da je broj smrtnih slučajeva povezanih s drogama 2023. dosegnuo gotovo 7500 osoba; budući da su ti trendovi odraz sve raširenije pojave, koja utječe na sva područja, generacije i društvene skupine;
G.	budući da su europske luke važne strateške točke ulaza nezakonitih droga, pri čemu se oko 70 % carinskih zapljena droge odvija unutar lučkih infrastruktura; budući da kriminalne mreže iskorištavaju ranjivosti tih platformi u području logistike i osoblja;
H.	budući da su zaposleni u sektoru ribarstva i u lukama, kao npr. ribari i lučki radnici, mete mreža za trgovinu drogom, koje iskorištavaju prirodu njihova posla za unos droga u Europsku uniju;
I.	budući da veliko povećanje u konzumaciji droga izravno utječe na trgovinu drogom jer stvara golemu dobit za trgovce drogom, koji tako stječu financijsku moć, koja bi mogla ugroziti demokraciju; budući da je Francuska nacionalna komisija za račune kampanja i političko financiranje upozorila na utjecaj mreža za trgovinu drogom na predstojeće lokalne izbore;
J.	budući da je trgovina drogom jedna od najunosnijih aktivnosti organiziranog kriminala jer čini otprilike petinu prihoda od kriminala u svijetu; budući da se Europska unija suočava s dosad nezabilježenim povećanjem dostupnosti nezakonitih droga, u prvom redu kokaina iz Južne Amerike;
K.	budući da mreže za trgovinu drogom mogu težiti vršenju pritiska ili prekomjernog utjecaja na demokratski izabrane predstavnike lokalne vlasti i birače, osobito na općinskoj razini, čime se podriva integritet demokratskih procesa;
L.	budući da financijska moć koju stječu trgovci drogom ugrožava demokraciju u vidu aktivnosti kao što su pranje novca, korupcija, infiltracija u zakonito gospodarstvo i kapacitet koji ona omogućuje kriminalnim mrežama za stjecanje i širenje njihove teritorijalne kontrole, među ostalim unutar Europske unije;
M.	budući da je borba protiv pranja novca, poreznih oaza i infiltracije zločinačkih udruženja u zakonito gospodarstvo stoga glavna poluga za trajno slabljenje mreža trgovine drogom;
N.	budući da se u Europskom štitu za zaštitu demokracije organizirani kriminal i korupcija ističu kao izravna prijetnja vladavini prava i našim demokratskim institucijama;
O.	budući da se digitalni alati i društvene mreže sve više upotrebljavaju za regrutiranje te koordinaciju i počinjenje nasilnih djela, posebno onih usmjerenih na maloljetnike, što zahtijeva koordinirani europski odgovor kojim se u obzir uzimaju temeljna prava;
P.	budući da se zločinačka udruženja i njihove prakse razvijaju, u prvom redu na temelju digitalizacije svojih strategija; budući da stoga postoji potreba za razvojem istražnih, pravosudnih i društvenih struktura u odgovoru Europske unije na tu pošast;
Q.	budući da su nove psihoaktivne tvari u Europi sve prisutnije, uključujući sintetičke kanabinoide, katinone i moćne sintetičke opioide, koji se često proizvode ili distribuiraju unutar Unije i djelomično ostaju izvan područja međunarodnih i nacionalnih kontrola; budući da njihova velika potentnost i male količine koje su potrebne, u kombinaciji s mogućnošću da se neznatno izmijeni njihova kemijska struktura kako bi se zaobišli pravni propisi, stvaraju brzorastuće i vrlo profitabilno tržište za trgovce drogama te istodobno predstavljaju velik rizik za javno zdravlje i sigurnost; budući da je važno raspolagati snažnim sustavima ranog upozoravanja, poboljšanom sposobnosti otkrivanja i koordiniranim odgovorima na razini Unije radi otklanjanja sve snažnije prijetnje koju predstavljaju nove psihoaktivne tvari;
R.	budući da se razvoj i trajna implantacija mreža za trgovinu drogom često odvijaju u kontekstima obilježenima trajnim društvenim i teritorijalnim nejednakostima te nedostatnim pristupom zapošljavanju, javnim uslugama i obrazovnim mogućnostima kao i osjećajem zapostavljenosti od strane institucija, naročito u određenim gradskim četvrtima u nepovoljnom položaju; budući da te ranjivosti predstavljaju plodno tlo za kriminalno gospodarstvo i strukturne čimbenike koje mreže za trgovinu drogom iskorištavaju za regrutiranje ranjive, često mlade radne snage;
S.	budući da je kohezijska politika Unije svojim financijskim instrumentima u prošlosti doprinosila smanjenju teritorijalnih nejednakosti, jačanju socijalne kohezije i podupiranju strukturnih ulaganja u urbanim područjima s poteškoćama; budući da će smjernice koje je Europska komisija predvidjela za višegodišnji financijski okvir za razdoblje od 2028. do 2034., kao i provedba novog programa Europske unije za gradove, imati ključan utjecaj na sposobnost Unije da na trajan način spriječi ukorjenjivanje nezakonite trgovine u tim područjima;
T.	budući da korupcija kriminalnim mrežama često olakšava stjecanje novca i da to, zauzvrat, korupciju može dodatno povećati te da im financijska moć omogućava ne samo pružanje usluga lokalnim stanovnicima već i sijanje straha u sve većem broju područja, što dovodi do neke vrste umrtvljenosti lokalnih zajednica, koje postaju sve manje otporne na pošast trgovine drogom; budući da je ubojstvo Mehdija Kessacija plod tih strategija zastrašivanja; budući da su upozorenja o utjecaju trgovine drogom na izbore snažan indikator prijetnje koju ta trgovina predstavlja za temeljna prava, demokraciju i vladavinu prava;
U.	budući da obitelji žrtava, a osobito majke i rodbina osoba koje su kriminalne mreže ubile ili regrutirale, često imaju ključnu ulogu u sprečavanju, podizanju razine osviještenosti i potpori kada je riječ o mladima kojima prijeti rizik od trgovine drogom; budući da, međutim, obitelji žrtava trgovine drogom nisu uključene u razvoj europskih i nacionalnih politika za borbu protiv droga ni u Forum civilnog društva o drogama;
V.	budući da je u prethodnim strategijama u fokus stavljen na potrebu za boljom ravnotežom represivnih odgovora i politika prevencije, smanjenja rizika i socijalne pravde;
W.	budući da strategija Europske unije za suzbijanje droga počiva na ključnim stupovima koji kombiniraju javno zdravlje, prevenciju, pravosudnu i policijsku suradnju kao i suradnju s trećim zemljama te da bi bilo korisno da se ona dopuni komponentom posvećenom socijalnoj otpornosti područja i zajednica angažiranih u borbi protiv trgovine drogom;
X.	budući da je sve raširenija trgovina drogom europski fenomen koji zahtijeva ujedinjen i odlučan odgovor; budući da europske tijela moraju pokazati svoju sposobnost mobilizacije kako više ne bi dolazilo do gubitaka života;
1.	najoštrije osuđuje ubojstvo Mehdija Kessacija; duboko suosjeća s njegovim roditeljima, obitelji i rodbinom te im izražava iskrenu sućut, a na taj način ujedno i svim izravnim i neizravnim žrtvama trgovine drogom u Europi i svijetu;
2.	odaje počast angažmanu Amina Kessacija, udruzi Conscience i svim aktivisticama i aktivistima koji, često uz rizik za vlastitu sigurnost, rade na suzbijanju trgovine drogom; odaje počast Aminu Kessaciju, koji se unatoč prijetnjama i dalje suprotstavlja trgovcima drogom; uviđa da je ubojstvo Mehdija Kessica direktan napad na slobodu izražavanja i stvaranja te na vladavinu prava;
3.	podsjeća na to da aktivnosti lokalnih udruženja doprinose zaštiti mladih, socijalnoj koheziji i demokratskoj vitalnosti te da su često slabo prepoznate, poduprte ili zaštićene;
4.	ističe da je borba protiv trgovine drogom i organiziranog kriminala velik izazov za Europsku uniju u cjelini, i u pogledu sigurnosti i javnog zdravlja, socijalne pravde i poštovanja vladavine prava;
5.	pozdravlja donošenje nove strategije Europske unije za suzbijanje droga i njezina akcijskog plana te ponovno izražava potporu uravnoteženom pristupu koji se temelji na smanjenju potražnje, pravosudnoj i policijskoj suradnji, suradnji s trećim zemljama i prevenciji, među ostalim na internetu; podsjeća na to da prethodni planovi nisu bili dostatni za suzbijanje pošasti trgovine drogom, ali da svi snose odgovornost za suočavanje s tim izazovom;
6.	podsjeća na to da se u novoj strategiji za borbu protiv droga države članice pozivaju da donesu politike nulte tolerancije na vožnju pod utjecajem droga, u skladu s Direktivom 2006/126/EZ[footnoteRef:6] o vozačkim dozvolama, te da u punoj mjeri upotrebljavaju dostupne prekogranične alate kojima se jamči poštovanja tih pravila; [6:  	Direktiva 2006/126/EZ Europskog parlamenta i Vijeća od 20. prosinca 2006. o vozačkim dozvolama (SL L 403, 30.12.2006., str. 18., ELI: http://data.europa.eu/eli/dir/2006/126/oj).] 

7.	u potpunosti podupire stup javnog zdravlja i prevencije strategije Unije za suzbijanje droga, uključujući ranu prevenciju, smanjenje rizika, pristup skrbi, liječenje ovisnosti i društvenu reintegraciju; ističe da droge sve više utječu na društvo u cjelini jer dovode do ovisnosti te poziva na široku mobilizaciju kako bi se osiguralo mentalno zdravlje Europljana;
8.	 podupire prijedlog Komisije usmjeren na jačanje sigurnosti u borbi protiv trgovine drogom, uključujući planiranu evaluaciju postojeće Okvirne odluke o trgovini drogom do 2026. godine i ažuriranje pravila koja se odnose na organizirani kriminal; podupire ključne mjere, kao što su jačanje suradnje između javnog i privatnog sektora, kako bi se unaprijedilo otkrivanje droga koje se krijumčare u sklopu poštanskih usluga i usluga dostave paketa, kao i razvoj nove europske strategije za luke s ciljem povećanja sigurnosti te otpornosti luka i lanaca opskrbe na trgovinu drogom;
9.	pozdravlja angažman tijela kaznenog progona, oružanih snaga, carinskih službi i sudaca mobiliziranih diljem Europske unije u borbi protiv trgovine drogom; prepoznaje njihov ključan doprinos zaštiti javne sigurnosti i poziva na razmjerno i odgovarajuće povećanje sredstava na raspolaganju policijskim snagama i pravosudnim tijelima za odgovaranje na tu sve snažniju transnacionalnu prijetnju;
10.	poziva na jačanje ljudskih, materijalnih i tehnoloških resursa koji se dodjeljuju za nadzor vanjskih granica u borbi protiv trgovine oružjem, ljudima i drogom kao i na jačanje zajedničkih prekograničnih operacija kaznenog progona, posebno u žarišnim točkama kao što su Marseille, Le Havre, Antwerpen, Rotterdam i Hamburg, u bliskoj suradnji s Agencijom za europsku graničnu i obalnu stražu, Europolom, Eurojustom i EUDA-om, kako bi se razbile kriminalne mreže koje stoje iza pucnjava, ubojstava i zastrašivanja diljem Europe;
11.	ističe potrebu za jačanjem suradnje i razmjene informacija među carinskim, policijskim, pravosudnim i upravnim tijelima te poziva Komisiju da zajamči okvir potreban za podupiranje tih napora, ali i da istodobno štiti temeljna prava i privatnost;
12.	podsjeća na to da se borba protiv organiziranog kriminala mora obuhvaćati gospodarske i financijske strukture trgovine drogom, među ostalim u vidu jačanja mehanizama za oduzimanje imovine stečene kaznenim djelima i borbe protiv poreznih oaza; poziva Europsku uniju i države članice da u potpunosti i učinkovito primjenjuju novu Direktivu (EU) 2024/1260 o povratu i oduzimanju imovine[footnoteRef:7] te da uvedu mjere potrebne kako bi se omogućila dodjela oduzete imovine u socijalne svrhe, u prvom redu u vidu dodjeljivanja oduzete imovine lokalnim organizacijama koje se bore protiv teritorijalne kontrole trgovine drogom, kao što je slučaj u Italiji, kao i tijelima koja su najizloženija nasilju povezanom s drogom ili pravosudnim i carinskim istražnim službama; poziva Komisiju i države članice da osiguraju da mjere koje se odnose na upotrebu oduzete imovine u javnom interesu ili u socijalne svrhe budu uključene u njihove nacionalne strategije povrata imovine; [7:  	SL L, 2024/1260, 2.5.2024., ELI: http://data.europa.eu/eli/dir/2024/1260/oj ] 

13.	ističe da je važno da se zahtjevi u kontekstu pravosudne suradnje i transparentnosti integriraju u vanjske odnose i sporazume Unije s trećim zemljama kroz koje prolaze rute trgovine drogom; naglašava da je suradnja s nekima od tih država plodonosna, dok druge u potpunosti odbijaju surađivati s europskim tijelima;
14.	pozdravlja uspješno sklapanje sporazuma između Eurojusta, Europola i Armenije, Bosne i Hercegovine i Libanona;
15.	ističe da je važno temeljito proučiti metode koje su usvojila zločinačka udruženja i njihov brzi razvoj kako bi se razvili najprikladniji sudski postupci; u prvom redu poziva na zajednički pristup borbi protiv organiziranog kriminala, na razmatranje uvođenja statusa krunskog svjedoka, na zaštitu maloljetnika uključenih u kriminalne mreže, na povezivanje borbe protiv trgovine drogom s odredbama o pranju novca i korupciji, iznudi, trgovini ljudima, kaznenim djelima protiv okoliša i trgovini oružjem; poziva na razmatranje snažnije uloge EPPO-a u borbi protiv organiziranog kriminala;
16.	obvezuje se da će pobrinuti za to da Parlament pomnije i temeljitije nadzire trgovinu drogom i borbu protiv organiziranog prekograničnog kriminala povezanog s drogom;
17.	poziva na veće ljudske resurse koji se dodjeljuju za policijske aktivnosti u zajednici i specijalizirane policijske aktivnosti kao i za sudove specijalizirane za borbu protiv trgovine drogama, uključujući sudove za sprečavanje pranja novca;
18.	potiče suradnju između tijela Europske unije, nacionalnih tijela i država članica u policijskim, pravosudnim i upravnim pitanjima;
19.	poziva na to da borba protiv trgovine drogom postane stup europske strategije za luke i Saveza luka, koji bi obuhvaćao i morske i riječne luke, te na to da se uvedu mjere osposobljavanja, prevencije i zaštite za lučko osoblje; poziva na pružanje potpore i pomoći lučkim radnicima i ribarima, koji se suočavaju s pritiscima, prijetnjama i pokušajima ucjene mreža za trgovinu drogom; naglašava važnost razmjene obavještajnih podataka o zapljenama droga, prekursora i osnovnih kemikalija kao i upotrebe tehnologija nadzora usmjerenih na stratešku infrastrukturu;
20.	poziva na to da borba protiv trgovine drogom bude prioritet Carinskog tijela Unije i da se carinskim agencijama osiguraju isti alati kao i lučkom osoblju;
21.	ističe da bi buduće europske inicijative, kao što je Europski savez luka, kao i reforme Europola, Eurojusta i Ureda europskog javnog tužitelja, trebale doprinijeti jačanju integriteta, transparentnosti i otpornosti europskih luka, među ostalim poboljšanjem zaštite službenika na terenu i radnika od rizika od zastrašivanja i korupcije;
22.	ističe središnju ulogu prevencije, među ostalim na društvenim mrežama i digitalnim platformama, te poziva na učinkovitu provedbu postojećih pravila EU-a, posebno Akta o digitalnim uslugama, kako bi se spriječilo regrutiranje na internetu, poticanje na nasilje i organizacija kriminalnih aktivnosti te proučile potrebe za njihovom daljnjom nadogradnjom; poziva države članice da u svoje politike prevencije uključe jasnu komunikaciju na temelju koje bi potrošačima omogućila da razumiju da doprinose nasilnom djelovanju destruktivnih kriminalnih mreža;
[bookmark: _heading=h.wu2hczxpxd]23.	ističe da, u skladu s Aktom o digitalnim uslugama i Rezolucijom Europskog parlamenta o zaštiti maloljetnika na internetu (2025/2060(INI)), u politike borbe protiv droga treba u potpunosti integrirati zaštitu maloljetnika od regrutiranja u kriminalne mreže, među ostalim, suradnjom s digitalnim platformama, ciljanom prevencijom i ranim otkrivanjem;
24.	ističe da je, uz pristup koji uključuje sigurnost i kazneni progon, od ključne važnosti strukturno djelovanje u pogledu socijalnih, gospodarskih i teritorijalnih čimbenika kojima se promiče trajno ukorjenjivanje tih kriminalnih aktivnosti, naročito o u gradskim četvrtima u nepovoljnom položaju; u tom pogledu naglašava ključnu ulogu proračunskih instrumenata Unije, uključujući Europski fond za regionalni razvoj (EFRR), Kohezijski fond i Europski socijalni fond plus (ESF+), u podupiranju dugoročnih ulaganja u pristup zapošljavanju, urbanu obnovu, javne usluge u zajednici, obrazovanje, prevenciju i socijalnu koheziju, čime bi se doprinijelo jačanju otpornosti tih područja na nezakonitu ekonomiju kao i sposobnosti zajednica da se odupru kriminalnim organizacijama;
25.	međutim, izražava ozbiljnu zabrinutost zbog smjernica koje je Komisija predvidjela za višegodišnji financijski okvir za razdoblje od 2028. do 2034., u prvom redu zbog rizika od snažnije renacionalizacije kohezijske politike, spajanja kohezijskih fondova s drugim instrumentima i usmjeravanja financiranja isključivo na slabije razvijene regije; upozorava da bi takav razvoj događaja mogao dovesti do štetnog tržišnog natjecanja među prioritetima i područjima, na štetu ulaganja potrebnih u zapostavljenim urbanim područjima u tranzicijskim ili razvijenijim regijama, iako te četvrti često pate od akutnih socijalnih ranjivosti te su vrlo izložene trgovini drogama.
26.	ističe da će novi program Europske unije za gradove, koji je Komisija nedavno usvojila, polučiti konkretne rezultate samo ako bude u potpunosti integriran u buduće nacionalne i regionalne partnerske programe; u tom kontekstu poziva da se u te planove uključe specifične i prepoznatljive mjere za javna ulaganja u radničke četvrti, kojima su usto dodijeljena odgovarajuća sredstva, kako bi se izbjegla trajna marginalizacija tih četvrti i njihovo zauzimanje od strane kriminalnih mreža; ističe potrebu za osiguravanjem lokaliziranog, integriranog i uključivog pristupa koheziji, koji je neophodan kako nijedno područje ne bi bilo zapostavljeno, ali i za trajno jačanje sigurnosti, socijalne pravde i kohezije u Europskoj uniji;
27.	podsjeća na to da se uspjeh talijanske strategije za borbu protiv mafije u velikoj mjeri temeljio na mobilizaciji civilnog društva; stoga poziva na puno uključivanje civilnog društva, a posebno udruga na lokalnoj razini, u borbu protiv organiziranog kriminala i trgovine drogom;
28.	ističe da u središte oblikovanja, provedbe i evaluacije europskih politika za borbu protiv droga treba staviti iskustva i glas obitelji žrtava te prepoznati njihovu bitnu ulogu u prevenciji i u podupiranju osoba izloženih riziku; stoga poziva na njihovu punu integraciju u buduća djelovanja Europske unije i država članica u području borbe protiv trgovine drogom;
29.	poziva tijela za upravljanje strategijom za borbu protiv droga, povezane odbore dionika i države članice da na strukturiran način uključe predstavnike žrtava i njihovih obitelji;
30.	izražava potporu svim akterima na terenu, uključujući službenike kaznenog progona, udruge, edukatore, socijalne radnike i lokalna tijela; ističe važnost adekvatne europske financijske potpore tim inicijativama te napominje da bi se u tom kontekstu mogla mobilizirati i sredstva namijenjena socijalnom djelovanju i sredstva u okviru Prijedloga uredbe o uvođenju potpore Unije za unutarnju sigurnost za razdoblje 2028. – 2034. (COM(2025)0542);
31.	poziva Komisiju i države članice da razviju europsku koordinaciju uspješnih praksi za zaštitu žrtava i svjedoka, uzimajući pritom u obzir često nesigurnu socijalnu i ekonomsku situaciju dotičnih obitelji;
32.	poziva države članice da osiguraju preseljenje obitelji žrtve trgovinom drogom te njihov pristup zapošljavanju kako bi se zajamčila njihova sigurnost; poziva Komisiju da tu dimenziju uključi u svoj plan stanovanja;
33.	poziva države članice da podupru one koji dignu svoj glas protiv organiziranog kriminala, kao što su Amine Kessaci i Roberto Saviano, i da takvo postupanje postane temelj obrane vladavine prava i slobode izražavanja;
34.	nalaže svojoj predsjednici da ovu Rezoluciju proslijedi Vijeću, Komisiji, vladama i parlamentima država članica te relevantnim međunarodnim institucijama i organizacijama.

